google/wiki40b huggingface dataset:
Tage Erlander

Tage Fritiof Erlander (13. juuni 1901 Värmlandi lään, Ransäter – 21. juuni 1985 Stockholm) oli rootsi poliitik, Rootsi peaminister 1946–1969. Ta on kõige kauem ametis olnud Rootsi peaminister.

Biograafia

Tage Erlander pärines usklikust ja liberaalsest perekonnast. Õpingute ajal Lundis mõjutasid teda sotsiaaldemokraatlikud ideed ja ideaalid ning 1928. aastal liitus ta Rootsi Sotsiaaldemokraatliku Tööparteiga.
Aastal 1930 valiti ta Lundi linnavolikokku, 1932 Riigipäeva, mille liige oli ta kuni 1973. aastani. 1944–1945 oli ta sotsiaal-, 1945–1946 haridusminister.
Pärast Per Albin Hanssoni surma 1946. aastal sai Erlanderist Sotsiaaldemokraatliku Tööpartei juht ja peaminister. Ta oli neil ametikohtadel 23 aastat, kuni oktoobrini 1969. Ta on kõige kauem ametis olnud Rootsi peaminister.
Alguses suhtuti temasse kahtlevalt isegi tema enda parteis, kuid aja jooksul omandas ta suure populaarsuse. Peaministrina teostas ta sotsiaalseid reforme ja ajas neutraliteedipoliitikat.
Tage Erlander suri 21. juunil 1985 Stockholmis.
Tochigi prefektuur

Geograafia

Prefektuur asub Honshū sisemaal Kantō regioonis.

Sümbolid

Tochigi prefektuuri tunnuslind on siniselg-kärbsenäpp (Cyanoptila cyanomelana), tunnuspuu on jaapani hobukastan (Aesculus turbinata) ja tunnuslill Albrechti rododendron  (Rhododendron albrechtii).

Haldusjaotus

Tochigi prefektuur on jaotatud 31 omavalitsuseks, millest 14 on suurlinnad (市 shi).
Ubavoj nam Crnoj Gori

"Ubavoj nam Crnoj Gori" oli Montenegro Kuningriigi ametlik riigihümn.
Selle sõnade autor on Jovan Sundečić ja lõpliku muusikalise kuju andis sellele Jovo Ivanišević.
Hümn võeti kasutusele 1870. aastal. Esiettekanne oli 17. oktoobril 1870 Cetinje lugemissaalis.
Убавој нам Црној Гори
Убавој нам Црној Гори с поноситим брдима,

Отаџбини што не двори, коју нашим мишицама

Ми бранимо и држимо презирући невољу, -

Добри Боже, сви Т' молимо: живи Књаза Николу!
Здрава, срећна, моћна, славна, - обћем врагу на ужас,

Врлим претцим' у свем равна, свом народу на украс;

Добрим блага, злијем строга; крста, дома, слободе

Заштитника ревноснога, - храни нам Га, Господе!
Од коварства и напасти чувај Њег' и Његов Дом;

Који сније Њем' пропасти - нека буде пропаст том!

А коју му вјеру крши, - правда тог укротила,

Крјепки Боже, све растр'си што нам злоба ротила.
Куд Он с нама, свуд' ми с Њиме крв смо љеват готови

за Њ' за вјеру, наше име и за браћу у окови!

Томе ћемо свету дугу одзивати се сваки час, -

Боже, свеј нам буд'у у кругу, благосиљај Њег' и нас!
Šožma jõgi

Šožma (vene keeles Шожма, ka Шежма ja Шошма) on jõgi Arhangelski oblasti Njandoma rajoonis. Algab Šestiozerski juurest, Väikesest Šožma järvest, voolab läbi Suure Šožma järve ning suubub Moša jõkke, mis ise suubub Onega jõkke, mis omakorda suubub Valgesse merre.
Pikkus 54 km, valgala 140 km².
Kohas, kus Arhangelski-Moskva raudtee ületab Šožma harujõe, Pelemski järvest algava Pelemski oja, paikneb Šožma küla.
Trinidadi ja Tobago president

Trinidadi ja Tobago Vabariigi president (inglise keeles President of the Republic of Trinidad and Tobago) on Trinidadi ja Tobago riigipea ning relvajõudude ülemjuhataja.
Presidendi ametikoht loodi seoses vabariigi väljakuulutamisega 1976. aastal, enne seda oli Trinidadi ja Tobago riigipea kuninganna Elizabeth II. Esimese presidendina vannutati 1. augustil 1976 ametisse senine kindralkuberner Sir Ellis Clarke. Esialgu täitis ta presidendi kohuseid ajutiselt, ametlikult valiti ta sellesse ametisse sama aasta 24. septembril. Esimese presidendi ametisse valimise päeva tähistatakse Trinidadis ja Tobagos vabariigi päevana.
Vastavalt 1976. aasta põhiseadusele on Trinidad ja Tobago parlamentaarne vabariik, mis tähendab, et presidendi volitused võimu teostamisel on võrdlemisi piiratud. Tegelik täidesaatev võim riigis kuulub peaministri juhitavale valitsuskabinetile. Presidendi volituste hulka kuulub peaministrikandidaadi ja Senati 9 liikme nimetamine.
President valitakse ametisse viieks aastaks valijameeste kogus, mille moodustavad parlamendi mõlema koja liikmed. Presidendikandidaat ei tohi olla noorem kui 35-aastane ja peab olema valimiste ajaks elanud riigis katkematult vähemalt 10 aastat.
Alates märtsist 2018 on Trinidadi ja Tobago president Paula Mae Weekes.
3. tankiarmee (Saksamaa)

Ajalugu

Moodustati 16. novembril 1940. aastal tankigrupp 3 (saksa keeles Panzergruppe 3) nime all XV motoriseeritud korpuse staabist. 
1. jaanuaril 1942. nimetati ümber 3. tankiarmeeks (saksa keeles 3. Panzerarmee). Võitles idarinde kesksektoris. Kapituleerus 3. mail 1945. aastal.
Vladimir Zemljanikin

Vladimir Zemljanikin (27. oktoober 1933 Moskva – 27. oktoober 2016 Moskva) oli vene teatri- ja filminäitleja.
Zemljanikin õppis Štšukini-nimelises teatriinstituudis, mille lõpetas 1956. aastal.
Aastani 1959 töötas Riiklikus Filminäitlejate teatris, seejärel Moskva teatris Sovremennik.
Oma filmidebüüdi tegi 1954. aastal Tatjana Lukaševitši filmis "Küpsustunnistus" ("Аттестат зрелости").
Šoti parunistiil

Šoti parunistiil (inglise keeles Scottish Baronial, Scots Baronial või Baronial style) oli 16. ja 17. sajandi ehitiste (eriti losside, kindluste ja vallitornide) ilmestamiseks kasutatud arhitektuuriline stiil Šotimaal ja Põhja-Iirimaal.
Leiukoht

Leiukoht on geograafiline asupaik, kust midagi leitakse või saadakse.
Näiteks teadusliku herbaariumi, putukakogu jms puhul märgitakse etiketile kogutud eksemplari leiukoht kui geograafiline asukoht (nt koordinaatidega), mis annab võimaluse selle liigi esinemist samas paigas hiljem kontrollida.
Sageli räägitakse ka näiteks maavara leiukohast.
Iuridicum (hoone)

Iuridicum (ka Juridicum) on hoone Tartus aadressil Näituse tänav 20. Hoone on arvele võetud kultuurimälestisena.
Hoone ehitati 1909 krundile, kus oli 1-korruseline puithoone. Ehitusprojekti tegi V. Kessler. 1911 tehti hoone 3-korruseliseks. Aastani 1918 tegutses hoones Tartu eraülikool (Rostovtsevi eraülikool). 1921-1922 kasutas hoonet Tartu Sõjaväe haigla.
Hiljem on hoones tegutsenud mitmeid koole, nt Tartu 5. Keskkool.
1994 renoveeriti hoone ja seda hakkas kasutama TÜ õigusteaduskond.
Optron

Optron ehk optopaar on pooljuhtseadis, mis koosneb ühisesse kesta paigutatud kiirguselemendist, mida nimetatakse kiirguriks, ja kiirgustundlikust elemendist, mida nimetatakse vastuvõtjaks. Need elemendid on sidestatud ainult valguskiire abil ja seda nimetatakse optiliseks sidestuseks.
Optroneid kasutatakse siis, kui on vaja vältida elektrilist sidestust. Näiteks kasutatakse neid signaalide edastamiseks galvaaniliselt sidestamata sõlmedega raadioelektroonikaseadmetes ja elektriahelate kontaktivabaks kommuteerimiseks.
Kiirguriks on tavaliselt infrapunases piirkonnas töötav valgusdiood. Vastuvõtjaks on tavaliselt fotodiood, fototransistor, türistor või takisti. Vastavalt sellele on olemas dioodoptronid, transistoroptronid, türistoroptronid ja takistioptronid.

Kiirguri ja vastuvõtja sidestus

Kiirgur ja vastuvõtja on sidestatud optilise keskkonnaga, mis peab olema piisavalt hea isolaator, et vältida läbilööki kiirguri ja vastuvõtja eri potentsiaalide korral. Peegeldumiskadude vähendamiseks on soovitatav, et optiline keskkond oleks sama murdumisnäitajaga kui valgusdiood.

Optroni omadused

Optroni kiirgur ja vastuvõtja peavad olema teineteisest isoleeritud. Nendevaheline lubatav pinge on optroni oluline omadus, millest sõltub tema kasutatavus.
Optroni teine oluline omadus on vooluülekandetegur, mis on väljund- ja sisendvoolu suhe. Dioodoptronil on see 1% kandis, transistoroptronil 30...100%, liittransistoriga vastuvõtjal aga veelgi suurem.
Optroni kolmas oluline omadus on maksimaalne töösagedus või rakendumiskiirus, mis on parim dioodoptronil, ulatudes gigahertsideni, transistoroptroneil on see tunduvalt väiksem. Türistoroptroneil, mida kasutatakse lülitusseadiste juhtimiseks, on lülitamiskiirus 1–50 μs. Kõige aeglasemad on aga takistioptronid, mille toimekiirus on vaid 0,01–1 s.
Mõnel kasutusalal on oluline sisend- ja väljundsignaali lineaarne seos. Sellest seisukohast on parimad takistioptronid. Kui valida sobiv tööpiirkond, on küllalt lineaarsed ka diood- ja transistoroptronid. Türistoroptronitel lineaarsus puudub, kuna nad on ette nähtud kasutamiseks vaid lülitusseadmetes.

Ajalugu

Optilise sidestuse tähtsust tahke kiirguri ja pooljuhist vastuvõtja vahel elektrilise isolatsiooni saavutamiseks tunnustati USA-s 1963 välja antud patendiga. Takistioptron leiutati 1968. Need on optronitest kõige aeglasemad, kuid kõige lineaarsemad ning audio- ja muusikatööstuses on nad tänapäevani säilitanud nišituru. Valgusdioodide tehnoloogia väljatöötamine aastatel 1968–1970 põhjustas buumi optoelektroonikas ja 1970. aastate lõpuks olid välja töötatud kõik tänapäeval teada olevad optroniliigid.
Optronite turust moodustavad enamuse bipolaarsed ränitransistoroptronid. Neil on keskmine andmeedastuskiirus, mis on piisav näiteks elektroentsefalograafias kasutamiseks.
Eurodicautom

Eurodicautom oli üks esimesi Euroopa Liidu terminoloogia andmebaase. See loodi 1975. aastal Euroopa Komisjoni tõlkijate ja muude töötajate tarbeks. Hiljem muudeti Eurodicautom ka avalikkusele kättesaadavaks ning see võimaldas tasuta juurdepääsu Euroopa Liidu tegevusega seotud terminitele kõigis liidu ametlikes keeltes. Aastal 2007 asendati see interaktiivse terminibaasiga IATE (Inter-Active Terminology for Europe).
Erhard Schmidt

Erhard Scmidt (13. jaanuar (vkj. 1. jaanuar) 1876 Tartu – 6. detsember 1959 Berliin) oli saksa matemaatik. 
Eriti tuntud on tema funktsionaalanalüüsi tööd.
Ta on lõpetanud Tartu ülikooli.

Isiklikku

Tema isa oli arstiteadlane ja füsioloog Alexander Schmidt.
Viiu-Kai Nestor

Viiu-Kai Nestor (1959. aastani Viiu-Kai Nano; sündinud 28. juulil 1935 Narvas) on eesti geoloog ja mikropaleontoloog.

Elulugu

Viiu-Kai Nestor on matemaatik Villem Nano tütar ja geoloog Heldur Nestori abikaasa.
1954. aastal lõpetas Nestor Pärnu 2. Keskkooli ja 1959 Tartu Ülikooli geoloogiaosakonna. 1987. aastal kaitses ta Eesti Teaduste Akadeemia juures geoloogia-mineraloogiakandidaadi kraadi.
Nestor oli 1959–60 Eesti NSV Geoloogia Valitsuse insener, 1960–71 Eesti NSV TA Geoloogia Instituudi geoloogiamuuseumi- ja fondikollektsioonide kuraator, 1971–88 nooremteadur ja teadur, 1988–92 vanemteadur, 1992. aastast teadur.

Teadustöö

Viiu-Kai Nestori peamine uurimisvaldkond on Eesti siluri mikroorganismide kitinosoade (Chitinozoa) taksonoomia, levik, paleontoloogia, paleoökoloogia ja biostratigraafia. Ta on kogunud ka võrdlusmaterjali Podoolia, Poola, Tšehhi, Rootsi ning Norra siluri läbilõigetest. Ta on koostanud siluri kitinosoade esimese biotsonaalse skeemi Baltimaades ja osalenud globaalse skeemi väljatöötamisel. See detailne ajaskaala on võimaldanud rööbistada madal- ja süvaveefaatsiese läbilõikeid ja kindlaks teha mitmeid settelünki Eesti aluspõhjas. Nestor on võtnud osa uue, täiendatud kitinosoade klassifikatsiooni koostamisest. Ta on avaldanud üle 60 teadustrükise, sh 1 monograafia.
Nestor on Paleosoikumi Mikrofloora Rahvusvahelise Komisjoni kitinosoade alamkomisjoni liige.

Tunnustus

Karl Ernst von Baeri preemia (1996).
Konstantin Trakmann

Konstantin Lembit Trakmann (19. november 1889 Tallinn – 14. oktoober 1939 Tallinn) oli Eesti sõjaväelane (kolonel).
Karavan (ansambel)

Karavan on Eesti ansambel, mis loodi 1983. aasta novembris.
Ansambli ristiisa on liiklusinspektor Kirill Teiter.
Aastatel 1984, 1985 ja 1986 kuulutati ansambel aasta parimaks bändiks.
Karavan oli Silvi Vraidi saateansambel 1994. aasta Eurovisiooni lauluvõistlusel Dublinis.

Karavan 25

2008. aasta novembris täitus ansamblil 25. tegevusaasta ja sel puhul toimusid kontserdid Jõhvi Kontserdimajas, Tartu Vanemuise Kontserdimajas, Kuressaare Spordikeskuses, Pärnu Kontserdimajas ja Tallinnas Estonia kontserdisaalis.
Natali Väli

Natali Väli (kuni 2016. aastani Natali Lohk; sündinud 23. septembril 1985 Thbilisis Gruusias) on eesti näitleja.
Natali Väli lõpetas 2009. aastal TÜ Viljandi Kultuuriakadeemia 7. lennu. Alates 2010. aastast töötab ta Rakvere Teatris.
Natali Väli abikaasa on näitleja, Rakvere Teatri direktor  Velvo Väli.
Tunnustus: Rakvere Teatri kolleegipreemia 2013, 2015.
Ilmatsalu raamatukogu

Ilmatsalu raamatukogu on rahvaraamatukogu  Ilmatsalus Tartu linnas Tartu maakonnas. Raamatukogu asub  Ilmatsalu Põhikoolis aadressil  Kooli tee 5.
Raamatukogu kasutab e-kataloogi ESTER.
Kanagawa prefektuur

Sümbolid

Kanagawa prefektuuri tunnuslind on kalakajakas (Larus canus), tunnuspuu on hõlmikpuu (Ginkgo biloba) ja tunnuslill kuldvööt-liilia (Lilium auratum).

Haldusjaotus

Kanagawa prefektuur on jaotatud 35 omavalitsuseks, millest 19 on suurlinnad (市 shi).
Margarete Siimer

Margarete Siimer (5. august 1928 – 18. jaanuar 2007) oli eesti ajakirjanik.
Ta oli ETA ühiskondlik-poliitilise informatsiooni osakonna erikorrespondent.
Ta on maetud Tallinna Metsakalmistule.
Tartu Kolgata kirik

Tartu Kolgata kirik (kuni 2013. aastani Tartu Uusapostlik kirik) on kirik Tartus.
Kirik ehitati aastal 1994 (projekteerijaks arhitekt Raal Kivi) ja õnnistati sisse 21. jaanuaril 1995. See asub aadressil Veski 40. 
Kiriku ehitaja ja kauaaegne omanik oli Uusapostlik Kirik Eestis. Seoses koguduse liikmeskonna vähenemisega pani Uusapostlik Kirik Eestis kirikuhoone 2013. aastal müüki. Kiriku omandas 500 000 euro eest Tartu Kolgata baptistikogudus, baptistlik avajumalateenistus peeti kirikus pärast remonti, 10. novembril 2013.
Vello Kuusik

Vello Kuusik (6. mai 1938 Viljandi/Halliste – 18. september 1992 Tallinn) oli Eesti programmeerija ja küberneetik, programmeerimiskeele Velgol looja ja arendaja.

Elulugu

Vello Kuusik sündis 6. mail 1938 Hallistes kooliõpetajate August ja Leida Kuusiku perekonnas. 1952. aastal lõpetas Halliste 7-klassilise kooli ja 1956. aastal Abja Keskkooli (kuldmedaliga). 1956–1961 õppis ta Moskva Riiklikus Ülikoolis matemaatikat, lõpetas 1961.
Aastal 1961 läks tööle vastloodud Küberneetika Instituuti, kus1960ndatel aspirantuuris olles kirjutas programmeerimiskeele Velgol. 1972. aastal kaitses kandidaadikraadi. 1975. aastal sai koos Enn Sarve ja Leo Heinlaga Nõukogude Eesti preemia majandusandmete ankeettöötluse süsteemi (MATS) ja programmeerimiskeele Velgol arendamise eest. 1977–1979 töötas Helsingis Nõukogude-Soome ühistarkvarafirmas Elorg-Data. 1979–1989 oli taas tööl Küberneetika Instituudis, juhtides programmeerimistehnoloogia laborit. 1989. aastal asutas tarkvarafirma Vikersoft.
Vello Kuusik hukkus traagiliselt 18. septembri hilisõhtul 1992 Tallinnas.
Müncheni Olümpiastaadion

Müncheni olümpiastaadion on staadion Saksamaal Münchenis. Staadionil on peetud spordivõistlusi erinevatel aladel, näiteks: kergejõustik, jalgpall, murdmaasuusatamine, lumelauasõit, jalgratta trekisõit, speedway, autoringrajasõit. Ka on staadion olnud paljude kontsertide toimumispaik, samuti on teda kasutatud jumalateenistuste läbiviimiseks. Nii on staadionil pidanud missat ka Johannes Paulus II.
Enne Allianz Arena valmimist 2007. aastal staadion oli koduväljakuks klubidele Müncheni Bayern ja TSV 1860 München.
Mao soomused

Mao soomusteks (ka mao nahaks) nimetatakse madude kere- ja peanahka katvaid eri kuju ja suuruse ning värvusega sarvainest soomuseid. 
Pead, kere ja saba katvate soomuste kuju, arv, struktuur, värvus ning paigutus võivad olenevalt liigist olla eri kuju ja suurusega. Kilbiseid on pikka aega kasutatud maoliste klassifitseerimisel.
Madude nahk koos soomustega on madude suurim immunoloogiline organ (naha immuunsüsteem). 
Iga üksik soomus koosneb välis- ja sisekihist ja neid ühendavast pehmest nahakurrust (ingl hinge region). Nahakurrud annavad maonahale vajaliku venivuse liikumisel ja suure saaklooma allaneelamisel. Nahakurdude värvus võib erineda mao värvusest.
Taani poliitika

Poliitilised parteid

Taanis valitseb mitmeparteisüsteem. Valimistel osaleb enamasti kaks või kolm suuremat ja neli või viis väiksemat erakonda. Pärast 2011. aasta valimisi on parlamendis esindatud kaheksa parteid. 
Parlamendisaadikud on seotud ainuüksi omaenda tõekspidamistega, mitte oma partei seisukohtadega. Sellest tulenevalt ei saa valijad parlamendiliiget ka tagasi kutsuda, sest koht kuulub isiklikult parlamendiliikmele, mitte tema erakonnale. Kuigi parlamendiliikmetel on õigus hakata üksikliikmeks või vahetada erakondlikku kuuluvust, järgitakse reeglina siiski oma partei tõekspidamisi .

Valimissüsteem

Üldvalimised toimuvad Taanis vähemalt iga nelja aasta tagant ja hääleõigus on igal üle 18-aastasel taanlasel. Kõikidel hääleõiguslikel kodanikel on õigus ka parlamenti kandideerida. Välja arvatud juhul, kui ta on süüdi mõistetud väärteos, mis pole parlamendisaadikule kohane .
Valimiskünniseks on 2% häältest, mis tähendab, et igal parteil, kes saab häältest üle 2%, on garanteeritud esindus parlamendis. Sellisest süsteemist tulenevalt on enamasti valitsuses esindatud paljud erakonnad ning häälteenamus parlamendis on võimalik saavutada ainult mitme partei koalitsiooni loomisel. Aastast 1909 ei ole ükski partei saavutanud parlamendis enamust ja ükski partei ei ole moodustanud üksinda valitsust pärast 1982. aastat . 
Taani poliitika läbipaistvus ja usaldusväärsus kajastub elanikkonna kõrges rahulolutasemes ja väljendub faktis, et Taani keskmine hääletusaktiivsus on üle 90% hääleõiguslikest kodanikest . Rahvusvahelised organisatsioonid peavad Taanit ka üheks maailma vähim korrumpeerunud riigiks .

Spiiker

Vastavalt Taani põhiseadusele peab parlamendil olema spiiker, kes valitakse ametisse uue parlamendi esimesel istungil. Spiiker täidab oma tööülesandeid asespiikrite abiga, kes valitakse ametisse üheaegselt koos spiikriga ning kes kõik kokku moodustavad parlamendi kõrgeima organi – presiidiumi. Presiidiumi põhiülesandeks on kindlustada parlamendi optimaalne töökorraldus, parlamendiistungite vormikohasus ja Taani parlamendi esindamine välisriikides . 
Spiiker on samuti kogu parlamendi administratiivosakonna (kus töötab umbes 440 inimest) juht. Parlamendi administratiivosakonnas on mitmeid allüksusi, kus töötavad ametnikud, kes säilitavad oma ametikoha ka pärast valitsuse vahetumist, ja kelle ülesandeks on tagada, et parlamendisaadikud saaksid keskenduda oma poliitilisele tööle .

Monarhia

Vastavalt konstitutsioonilise monarhia põhimõtetele on tänapäeva Taanis monarhial eelkõige esindusroll, mille võim on piiratud parlamentaarse esindatuse ja võimude lahususe põhimõtte alusel. Sellegipoolest jätkab monarhia kolme formaalse õiguse kasutamist: õigus nõustatud saada; õigus nõu anda; õigus hoiatada. Järgimaks neid ideaale kohtuvad peaminister ja valitsuskabineti liikmed regulaarselt riigipeaga .

Põhiseadus

Taani põhiseadus, mis kinnitati esmakordselt aastal 1849, sätestab Taani demokraatia põhijooned. Põhiseadus määrab riigikorralduse ning inimeste õigused ja kohustused (näiteks sõnavabadusõigus ja õigus kogunemistele). Praegu kehtiv põhiseadus allkirjastati 5. juunil 1953.
Subdominant

Subdominant ( < ladina keelest, "alumine valitseja") on muusikas helilaadi neljas aste.
Harmoonias on subdominant üks diatoonilistest funktsioonidest.
Nõmme Rinnalaste ja Emade Kodu

Nõmme Rinnalaste ja Emade Kodu (ka Tallinna Rinnalaste ja Emade Kodu) oli Nõmmel tegutsenud sotsiaalasutus, kus abistati raskustesse sattunud emasid koos lastega ja orbe.
Asutuse asutas riigi toetusel 1919 Tallinna Naisselts.
Aastast 1925 tegutses asutus Lastekodu tänaval (nüüd Laste tänav) vastvalminud hoones, mille arhitektiks oli Artur Perna.
Asutuse alguskümnenditel oli asutuse hoolekogu esinaine Anna Tõrvand-Tellmann.
Elle Rajandu

Teaduskorralduslik tegevus

Aastatel 1998–2001 kuulus Elle Rajandu Eesti Üliõpilaste Keskkonnakaitse Ühingusse "Sorex", alates 2000. aastast on ta Eesti Loodusuurijate Seltsi ja 2004. aastast Pärandkoosluste Kaitse Ühingu liige.

Eraelulist

Elle on 16. augustist 2008 abielus Rivo Rajanduga. Nende kodus on kasvamas 3 last: Aaron (2010), Miriam (2012) ja Ester (2014).
Igor Žurakovski

Igor Žurakovski (ukraina keeles Ігор Ігорович Жураховський; sündinud 19. septembril 1994 Kiievis) on Ukraina jalgpallur, kes mängib poolkaitsjana Meistriliigasse kuuluvas Tallinna FCI Levadias.
Ta alustas klubikarjääri 2013. aastal Ukraina kõrgliiga klubis Zaporižžja Metalurg. Aastatel 2016–2017 mängis ta Venemaal Krasnodari Kubanis. Hooajal 2016/2017 pidas ta ühe mängu Ukraina kõrgliigas Donetski Olimpiki särgis. Aastatel 2017–2018 mängis ta Rootsi esiliigas Gefles.
2018. aasta augustis liitus ta FCI Levadiaga. Esimese mängu Meistriliigas pidas ta 16. septembril Viljandi Tuleviku vastu ja lõi selles mängus ka värava.
Žurakovski on mänginud Ukraina kuni 21-aastaste koondises.
Leo Edgar Oras

Leo Edgar Oras (18. juuni 1911 Triigi vald, Harjumaa – 23. oktoober 1970 Kvissleby, Rootsi) oli Eesti arstiteadlane ja terapeut.

Elulugu

Leo Edgar Oras oli kooliõpetaja poeg.
Lõpetas 1930 Tallinna Poeglaste Reaalgümnaasiumi, 1938 TÜ arstiteaduskonna. Sooritas 1941 meditsiinidoktori eksamid ning alustas väitekirja koostamist maksa- ja sapiteedehaigustest, ent töö jäi pooleli. Oli 1934 TÜ Füsioloogia Instituudi ja 1938 närvikliiniku abijõud, 1939–1940 TÜ vaimu- ja närvihaiguste ning 1940–1944 I sisehaiguste kliiniku assistent.
1944 mobiliseeriti Saksa sõjaväkke, saadeti välihaigla koosseisus Saksamaale. Pärast sõda oli Oldenburgis ja Lübeckis põgenikelaagris sisearst ja röntgenoloog.
1947 siirdus Rootsi, töötas 1948–49 Lundi Ülikooli kunstliku neeru osakonnas, 1948–1950 Hallandis Fagersta sanatooriumis, 1950–1952 Piteå haiglas, 1952–1959 jaoskonnaarstina Fagerdalis Hallandis ning 1955–1970 Njurundas. Osales aktiivselt Rootsi Eesti Arstide Seltsi tegevuses.
Venezuela president

Venezuela president (hispaania keeles Presidente de Venezuela) on Venezuela riigipea ja valitsusjuht.
President nimetab ametisse asepresidendi ja parlamendi heakskiidul ministrid. Muu hulgas esindab ta riiki suhetes teiste riikidega, on riigikaitse kõrgeim juht, annab armu, nimetab ametisse kõrged riigiametnikud ning saadab põhiseaduses ette nähtud juhtudel laiali parlamendi.
Venezuela presidendiks võib kandideerida isik, kes on vähemalt 30-aastane ning sünnilt Venezuela kodakondsusega. Tal ei tohi olla ühegi teise riigi kodakondsust. Presidendi valib rahvas otsevalimistel. Valimisõigus on kõigil vähemalt 18-aastastel kodanikel. Valituks osutub kandidaat, kes saab kõige rohkem hääli. President astub ametisse valimistele järgneva aasta 10. jaanuaril.
Presidendi surma, tagasiastumise, tagandamise või teovõimetuse korral esimese nelja ametiaasta jooksul korraldatakse 30 päeva jooksul erakorralised valimised ning presidendi kohuseid täidab seni asepresident; viimase kahe ametiaasta jooksul täidab asepresident sellisel juhul presidendi kohuseid kuni järgmiste korraliste valimisteni.
Presidendi ametiaeg kestab kuus aastat. Tema ametiaja viimasel kolmel aastal on opositsioonil õigus korraldada rahvahääletus presidendi tagasikutsumiseks.
15. veebruaril 2009 toimunud rahvahääletuse tulemusel kaotati piirang, mis ei lubanud presidendil rohkem kui kaheks ametiajaks kandideerida. Samateemaline rahvahääletus 2007. aastal oli pooldanud piirangute säilitamist.
Alates 2. veebruarist 1999 kuni oma surmani 5. märtsil 2013 oli Venezuela president Hugo Chávez, kes valiti esimest korda presidendiks 1998. aastal, kui kehtis veel eelmine põhiseadus. Alates 1999. aastast kehtiva uue põhiseaduse järgi valiti ta presidendiks kaks korda, 2000. ja 2006. aastal.
Pärast Hugo Chávezi surma sai presidendi kohusetäitjaks senine asepresident Nicolás Maduro. 14. aprillil 2013 toimunud valimistel valiti ta presidendiks.